Sisukord
Register 🔎︎

# Tasapinnaliste objektide teisendamine kõverateks, hulknurkadeks ja ruumilisteks objektideks

Tasapinnalisi (2D) objekte saab teisendada, et tekitada erinevaid kujundeid. LibreOffice võimaldab teisendada 2D objekte järgmisteks objektitüüpideks:

- Bézier' kõveratel baseeruv kõver

- Hulknurkne objekt koosneb ühendatud sirglõikudest

- Ruumiline objekt koos valgusallika ja varjustusega

- Ruumiline pöördkeha koos valgusallika ja varjustusega

### Kahte tüüpi ruumilised objektid

- Olekuribal kuvatakse tekst "Ruumiline kujund valitud". Ruumilised kujundid koostatakse objektidest, millel on mõõtmed x-, y- ja z-teljel. Sellisteks objektideks võivad olla ruumiliste objektide tööriistariba abil lisatud objektid ja ristkülikud, ellipsid või joonistusriba vasakul pool asuva ristküliku-, ellipsi- või tekstiikooni abil loodud tekst või mis tahes kohandatud kujund, mis on kontekstimenüü "Teisendamine - Ruumiliseks" abil ruumiliseks muudetud. Neid ruumilisi kujundeid saab lisada (nt klahvi F3 vajutades) ja ka ruumiliselt pöörata. Microsoft Office selliseid ruumilisi objekte ei tunne ja seetõttu nende teisendamisel Microsoft Office'i vormingutesse eksporditakse ruumilise vaate hetktõmmis rasterpildina. Ka diagrammides olevad ruumilised tulbad on seda tüüpi.

- Olekuribal kuvatakse tekst "Kujund valitud". Kohandatud kujundeid saab vaadata nii tasapinnalises kui ka ruumilises režiimis ja igal hetkel saab režiimi vahetada. Kohandatud kujundeid saab luua põhikujundite, sümbolkujundite ja järgmiste joonistusriba ikoonide abil. Kohandatud kujundite muutmiseks saab kasutada ruumilisuse sätete tööriistariba. Neist kujunditest ei saa luua ruumilist pilti, neid ei saa mitmest allikast valgustada ja neil pole peegeldavaid omadusi. Lisaks on neil veel teisigi piiranguid. Kohandatud kujundeid saab teisendada ruumilisteks, kuid siis pole enam tegu kohandatud kujunditega. Tasapinnalises või ruumilises režiimis kuvatavaid kohandatud kujundeid saab eksportida Microsoft Office'i vormingutesse ja neist importida.

### Objekti teisendamiseks kõverale kujule:

1. Vali slaidil või leheküljel tasapinnaline objekt.

2. Tee objektil paremklõps ja vali Teisendamine - Kõveraks.

Objekti kuju muutmiseks klõpsa joonistusriba ikoonil Punktid ja lohista objekti pidemeid. Võib lohistada ka pidemete kontrollpunkte, millega saab muuta kõvera kuju.

### Tasapinnalise objekti teisendamiseks hulknurgaks:

1. Vali slaidil või leheküljel tasapinnaline objekt.

2. Tee objektil paremklõps ja vali Teisendamine - Hulknurgaks.

Objekti kuju muutmiseks klõpsa joonistusriba ikoonil Punktid ja lohista objekti pidemeid.

### Tasapinnalise objekti teisendamiseks ruumiliseks objektiks:

1. Vali slaidil või leheküljel tasapinnaline objekt.

2. Klõpsa joonistusriba ikoonil Ruumilisus sees/väljas või tee objektil paremklõps ja vali Teisendamine - Ruumiliseks.

Ruumilise objekti omaduste muutmiseks kasuta tööriistaribasid Jooned ja täitmine ning Ruumilisuse sätted.

Tekstiobjekti ruumiliseks teisendamiseks kasuta joonistusriba ikooni Ilukiri.

### Tasapinnalise objekti teisendamiseks ruumiliseks pöördkehaks:

Ruumiline pöördkeha tekitatakse valitud objekti pööramisel ümber tema vertikaaltelje.

1. Vali slaidil või leheküljel tasapinnaline objekt.

2. Tee objektil paremklõps ja vali Teisendamine - Ruumiliseks pöördkehaks

Ruumilise objekti omaduste muutmiseks kasuta joonte ja täitmise ning ruumilisuse sätete tööriistaribasid.

Tasapinnalist objekti on võimalik pöörata, enne kui hakkad seda teisendama keerulisemale kujule.

Sarnased teemad

Kõverate joonistamine

Kõverate redigeerimine

Bittrasterkujutiste teisendamine vektorgraafikaks

Tähemärkide teisendamine joonistusobjektideks